এলাকার কথা বলতে গিয়ে লিখেন, শ্রদ্ধেয় তাহমিনা, একসময় বাঁশগাড়ী ও লক্ষ্মীপুরের অবস্থান ছিল দু’টি বিচ্ছিন্ন দ্বীপের মতো। আজ খোয়াজপুর হতে বাঁশগাড়ী-খাসেরহাটের মধ্যে ১৮ কিলোমিটার সড়কটি বিচ্ছিন্ন দ্বীপকে একত্র করেছে। এ সড়ক শুধু দুটো জায়গাকে একত্র নয়, দু জায়গার অসংখ্য মানুষের বন্ধনকে, সামাজিক অবস্থানকে এক করেছে, এক জায়গায় দাঁড় করিয়েছে। এ দু’টো জায়গা ও তার আশে-পাশে যে উন্নয়ন কাজ হয়েছে-তা দেশের কোনো এলাকায় হয়েছে বলে আমার জানা নেই। বাঁশগাড়ী ও লক্ষ্মীপুরের উন্নয়ন- এলাকার সার্বিক উন্নয়নে প্রতিফলিত হয়েছে। এ উন্নয়ন জনগণের কাছে উদাহরণ হিসেবে সমাদৃত হয়েছে। তাই, এসব উন্নয়ন কার্যক্রমকে স্মরণীয় করে রাখার জন্য আমি খোয়াজপুর হতে বাঁশগাড়ী-খাসেরহাট সড়কটি বাস্তবায়ন সমাপ্তি উপলক্ষে একে স্মরণীয় করে রাখতে চাই। এজন্য আমি চাই, আমরা একদিন খোয়াজপুর-খাসেরহাটের এ রাস্তাটি পায়ে হেঁটে অতিক্রম করবো। এর উদ্দেশ্য, অতীতে এই নদী-নালা, বিল- অতিক্রম করে কীভাবে এলাকার জনগণ যাতায়াত ও বসবাস করতো- তার স্মৃতি একটু হলেও পায়ে হেঁটে রোমন্থন করা। জনগণের কষ্টের সাথে একাত্মতা পোষণ করা। জনগণের, আমাদের পূর্বসুরীদের কষ্টের অংশীদার হওয়া। শ্রদ্ধেয় তাহমিনা, লক্ষ্মীপুরও ছিল একটি বিচ্ছিন্নœ দ্বীপ। কোনো যোগাযোগ ব্যবস্থা ছিল না। নৌকায় জনসভা করতে হয়েছে। আজ সেখানে পাকা রাস্তা হয়েছে। কাঁচা রাস্তা হয়েছে। পুল-কালভার্ট নির্মিত হয়েছে। বিদ্যুতের আলোয় এলাকা আলোকিত হয়েছে। আজ সভ্যতার সকল উপকরণ সেখানে বিদ্যমান। এ কার্যক্রমে আমি সব সময় লক্ষ্মীপুরের বর্তমান চেয়ারম্যানকে আমার পাশে পেয়েছি। আমি এই লক্ষ্মীপুরেও একবার যেতে চাই।